|  |  |  |
| --- | --- | --- |
| Q:\PPT\SAMLING\JV\Logo2013\LogoSortDK.gif |  | 23. juli 2019DST Consulting |

Tavshedspligt og fortrolighed i Danmarks Statistik

Tavshedspligt i

Danmarks Statistik

For at sikre befolkningens og erhvervslivets tillid til Danmark Statistiks behandling af personoplysninger, skal alle medarbejdere ved ansættelse i Danmarks Statistik underskrive en tavshedspligt. Tavshedspligten lyder:

*”Enhver oplysning, der indeholdes i det materiale, som de ansatte får til bearbejdelse, må behandles med diskretion, jf. straffelovens § 152. Blanketter og materiale i øvrigt må ikke uden særlig tilladelse i hvert enkelt tilfælde bringes uden for Danmarks Statistiks lokaler.”*

Tavshedspligten ophører ikke ved fratræden. Eksterne konsulenter underskriver ligeledes tavshedspligten og er derfor også underlagt straffelovens § 152.

Offentlighedsloven

I henhold til offentlighedsloven er der som udgangspunkt mulighed for aktindsigt i dokumenter og oplysninger hos offentlige myndigheder. I offentlighedsloven fastsættes dog også, at en række dokumenter og oplysninger kan undtages aktindsigt. Det fremgår bl.a. af offentlighedslovens § 30, nr. 1, at oplysninger kan undtages, hvis oplysningerne angår enkeltpersoners private, herunder økonomiske, forhold. I henhold til offentlighedslovens § 30, nr. 2 kan oplysninger om drifts- eller forretningsforhold el.lign. undtages, hvis det har væsentlig betydning for en person eller virksomhed, at oplysninger ikke udleveres. Yderligere kan en række oplysninger undtages i henhold til § 33. Bl.a. fastsætter § 33, nr. 4, at forskeres og kunstneres originale idéer samt foreløbige forskningsresultater og manuskripter kan undtages. Og § 33, nr. 3 gør det muligt at undtage oplysninger, hvis det er nødvendigt til beskyttelse af væsentlige hensyn til det offentliges økonomiske interesser. Det gælder bl.a. det offentliges mulighed for at udføre forretningsvirksomhed.